বিদ্যুৎ ব্যবস্থা প্রকৌশল
বিদ্যুৎ ব্যবস্থা প্রকৌশল হল তড়িৎ প্রকৌশল শাস্ত্রের একটি শাখা যেখানে ভোক্তার ব্যবহারের জন্য বিদ্যুৎশক্তি উৎপাদন, সঞ্চালন ও বিতরণকারী বিদ্যুৎ ব্যবস্থা অধ্যয়ন করা হয়। বাসগৃহ, ব্যবসা প্রতিষ্ঠান ও শিল্প প্রতিষ্ঠানগুলিতে ব্যবহারের জন্য টেকসই, দক্ষ ও নির্ভরযোগ্যভাবে বৈদ্যুতিক শক্তি পৌঁছে দেয়ার উদ্দেশ্যে যে জটিল অবকাঠামোটি প্রয়োজন, বিদ্যুৎ ব্যবস্থা প্রকৌশলীরা সেটির নকশা, নির্মাণ, পরিচালনা ও রক্ষণাবক্ষণের দায়িত্বে নিয়োজিত থাকেন। বিদ্যুৎ ব্যবস্থা প্রকৌশলকে ইংরেজিতে পাওয়ার সিস্টেমস ইঞ্জিনিয়ারিং বা সংক্ষেপে পাওয়ার ইঞ্জিনিয়ারিং বলা হয়। বিদ্যুৎ ব্যবস্থা প্রকৌশলীরা বিভিন্ন উৎস যেমন জীবাশ্ম জ্বালানি, পারমাণবিক শক্তি, জলশক্তি, সৌরশক্তি, বায়ুশক্তি, ইত্যাদি থেকে দক্ষভাবে শক্তির রূপান্তর ঘটিয়ে বিদ্যুৎশক্তি উৎপাদনের জন্য বিদ্যুৎ উৎপাদন কেন্দ্রগুলি নকশা, নির্মাণ ও কাম্যতম করেন। বিদ্যুৎশক্তি সঞ্চালনে যে বুরূজ, থাম ও তারের সমবায়ে গঠিত জালকব্যবস্থার মাধ্যমে উচ্চ-বিভবের বিদ্যুৎশক্তিকে বহুদূরে প্রেরণ করা হয়, তারা সেটিতে বিদ্যুৎশক্তির প্রবাহ গণনা করেন, কাম্যতম বৈদ্যুতিক বিভব স্তর নির্ণয় করেন এবং এমনভাবে উচ্চ-বিভবের বিদ্যুৎ পরিবাহী তারগুলির নকশা ও রক্ষণাবেক্ষণ করেন, যাতে শক্তির অপচয় ন্যূনতম হয়। বিদ্যুৎশক্তি বিতরণে তারা বৈদ্যুতিক বিভব স্তর সঠিকভাবে হ্রাস করে নির্ভরযোগ্যভাবে বাসগৃহ, ব্যবসা প্রতিষ্ঠান ও শিল্পকারখানাগুলিকে বিদ্যুৎ পৌঁছে দেয়ার উদ্দেশ্যে স্থানীয় জালকব্যবস্থা নকশার উপর দৃষ্টিনিবদ্ধ করেন। সমগ্র বৈদ্যুতিক ব্যবস্থার ব্যবস্থাপনার জন্য নিযুক্ত বৈদ্যুতিক জালকব্যবস্থা পরিচালনা কেন্দ্রগুলিতে প্রকৌশলীরা জটিল কলনবিধি (অ্যালগোরিদম) ব্যবহার করে ব্যবস্থাটির উপর তাৎক্ষণিক নজরদারি করেন, সেটিকে নিয়ন্ত্রণ করেন ও সেটির ক্রিয়াপদ্ধতি কাম্যতম করেন, যাতে বিদ্যুতের চাহিদা ও যোগানের মধ্যে ভারসাম্য রক্ষা করা যায় ও ব্যবস্থার নির্ভরযোগ্যতা নিশ্চিত করা যায়। বৈদ্যুতিক ব্যবস্থাগুলি আধুনিক সমাজ ও অর্থনীতির জন্য অতীব গুরুত্বপূর্ণ। নির্ভরযোগ্য ও অবিরাম বিদ্যুৎ সরবরাহ অর্থনৈতিক প্রবৃদ্ধির ভিত্তি। এর সাহায্যেই শিল্পকারখানাগুলি দক্ষভাবে পরিচালিত হতে পারে, উৎপাদনশীলতা বৃদ্ধি করতে পারে ও নতুন নতুন প্রযুক্তি উদ্ভাবন করতে পারে। এভাবে এটি পরোক্ষভাবে অর্থনীতিতে কর্মসংস্থানের সৃষ্টিতে সহায়তা করে। অধিকন্তু, আধুনিক স্বাস্থ্যসেবা, পরিবহন ও যোগাযোগ ব্যবস্থাগুলি সরবরাহকৃত বিদ্যুৎশক্তির উপর ভর করেই দাঁড়িয়ে আছে। একদিকে পল্লী বিদ্যুতায়নের মাধ্যমে প্রত্যন্ত প্রান্তিক অঞ্চলে বিদ্যুতের সুবিধা ছড়িয়ে দেওয়া, অন্যদিকে আধুনিক সুযোগ-সুবিধাবিশিষ্ট সুবৃহৎ নগরী-মহানগরীগুলির ক্রমবর্ধমান বিদ্যুৎ-ক্ষুধা নিবারণ করার মাধ্যমে একটি বলিষ্ঠ বৈদ্যুতিক ব্যবস্থা সমগ্র সমাজে জীবনযাত্রার মান উন্নত করে। আর বিদ্যুৎ ব্যবস্থা প্রকৌশলীরা আধুনিক সভ্যতার এই প্রাণভোমরা যেন চাহিদার ওঠা-নামা সহ্য করে ঠিকমত কাজ করে, তা দেখাশোনা করেন। ভবিষ্যতে বিদ্যুৎ ব্যবস্থা প্রকৌশলীরা জালকব্যবস্থা্তে কীভাবে সৌর ও বায়ুশক্তি নির্বিঘ্নে অঙ্গীভূত করে নেয়া যায় ও আধুনিক প্রযুক্তির সহায়তায় ঐসব উৎসের সবিরাম প্রবাহের সমস্যাটি সমাধান করা যায়, তার বিভিন্ন কৌশল আবিষ্কার করছেন। তারা বুদ্ধিমান (স্মার্ট) বিদ্যুৎ ব্যবস্থা নকশা করে দক্ষতা ও নির্ভরযোগ্যতা বৃদ্ধির চেষ্টা করছেন। তারা পরিবেশের উপর বিদ্যুৎ ব্যবস্থার নেতিবাচক প্রভাব হ্রাস, শক্তির অপচয় হ্রাস ও নতুন দূষণমুক্ত শক্তির উৎস অনুসন্ধান করছেন। ১৮৩১ সালে মাইকেল ফ্যারাডে কর্তৃক তড়িৎ-চুম্বকীয় আবেশ আবিষ্কার ছিল বিদ্যুৎ ব্যবস্থা প্রকৌশল শাস্ত্রের ভিত্তিপ্রস্তর। বর্তমান বৈদ্যুতিক ব্যবস্থাগুলির মেরুদণ্ড হল বৈদ্যুতিক উৎপাদক, বৈদ্যুতিক রূপান্তরক ও সঞ্চালন তার। তড়িৎ-চুম্বকীয় আবেশকে কাজে লাগিয়ে সৃষ্ট বৈদ্যুতিক উৎপাদক (জেনারেটর) হল যান্ত্রিক শক্তিকে বিদ্যুৎ শক্তিতে রূপান্তর করার যন্ত্র। বহু দশক যাবৎ উন্নয়ন সাধনের পরে ১৮৯০-র দশকে এসে বাস্তব জগতে বৃহৎ ব্যবস্থায় ব্যবহারোপযোগী দক্ষ বৈদ্যুতিক উৎপাদকগুলি সৃষ্টি করা হয়, যার জন্য উদ্ভাবক নিকোলা টেসলা ও জর্জ ওয়েস্টিংহাউসের অবদান উল্লেখ্য। একই সময়ে উইলিয়াম স্ট্যানলি ও অন্যান্য অগ্রপথিকেরা দক্ষ বিভব রূপান্তরের উদ্দেশ্যে নির্মাণ করেন রূপান্তরক (ট্রান্সফর্মার) নামক যন্ত্র। ১৯শ দশকের শেষভাগে টমাস এডিসনের অপরিবর্তী প্রবাহ ব্যব